ସେନା ଗୁଳିରେ ୯୩ ନିହତ
ୟାଙ୍ଗୁନ୍,୨୮।୩: ଫେବୃୟାରୀ ୧ରେ ଗଣତନ୍ତ୍ର ସପକ୍ଷବାଦୀ ନେତ୍ରୀ ଅଙ୍ଗ୍ ସାନ୍ ସ୍ୟୁ ଚୀଙ୍କ କ୍ଷମତା ଅପହରଣ କରି ତାଙ୍କୁ ଜେଲରେ ପୂରାଇବା ପରଠାରୁ ଅଶାନ୍ତ ହୋଇପଡ଼ିଛି ମ୍ୟାନ୍ମାର। ନିର୍ବାଚିତ ସରକାରଙ୍କୁ ଗାଦିଚ୍ୟୁତ କରିଥିବା ସେନା ବିରୋଧରେ ଦେଶବାସୀ ବିକ୍ଷୋଭ କରୁଥିବାବେଳେ ସୈନ୍ୟ ଓ ପୋଲିସ ବଳ ଆଖିବୁଜା ଗୁଳି ଚଳାଇବାରେ ଲାଗିଛନ୍ତି। ଶନିବାର ସେନା ପକ୍ଷରୁ ସଶସ୍ତ୍ର ବାହିନୀ ଦିବସ ପାଳନ କରାଯାଉଥିବାବେଳେ ୪୦ ସହରରେ ହଜାର ହଜାର ବିକ୍ଷୋଭକାରୀ ରାସ୍ତାକୁ ଓହ୍ଲାଇଛନ୍ତି। ସେନାର ଗୁଳିମାଡ଼ରେ ଟଳିପଡ଼ିଛନ୍ତି ୯୩ ନିରୀହ ନିରସ୍ତ୍ର ନାଗରିକ। ସାମରିକ ବଳର ଏହି ଗଣହତ୍ୟାକୁ ନିନ୍ଦା କରିଛି ବିଶ୍ୱ ସମୁଦାୟ।  
ମ୍ୟାନ୍ମାରରେ ସାମରିକ ଶାସନ ବିରୋଧୀ ବିକ୍ଷୋଭକାରୀଙ୍କ ଉପରକୁ ସୁରକ୍ଷା ବଳ ଗୁଳିମାଡ଼ କରିବାରୁ ୯୩ ଜଣଙ୍କର ମୃତ୍ୟୁ ଘଟିବା ସହ ଅନେକେ ଆହତ ହୋଇଛନ୍ତି। ମୃତକଙ୍କ ମଧ୍ୟରେ ଜଣେ ୫ ବର୍ଷର ଶିଶୁ ଅନ୍ତର୍ଭୁକ୍ତ। ଶନିବାର ଦେଶର ଜେନେରାଲମାନେ ସଶସ୍ତ୍ର ବାହିନୀ ଦିବସ ପାଳନ କରୁଥିବାବେଳେ ଏହା ସୈନ୍ୟବାହିନୀ ପାଇଁ ଲଜ୍ଜାର ଦିନ ବୋଲି ଆଣ୍ଟି ଜୁଣ୍ଟା ଗ୍ରୁପ୍ ସିଆର୍ପିଏଚ୍ର ମୁଖପାତ୍ର କହିଛନ୍ତି।  
ଗତ ଫେବୃୟାରୀ ୧ରେ ମ୍ୟାନ୍ମାର ସୈନ୍ୟବାହିନୀ ବିଦ୍ରୋହ ବଳରେ ଗଣତାନ୍ତ୍ରିକ ଉପାୟରେ ନିର୍ବାଚିତ ସରକାରକୁ ଶାସନରୁ ହଟାଇ କ୍ଷମତା ଦଖଲ କରିଥିଲା। ଏହା ପରଠାରୁ ସେଠାରେ ସାମରିକ ଶାସନ ବିରୋଧରେ ବିକ୍ଷୋଭ ଜାରି ରହିଛି।  
ଆନ୍ଦୋଳନକୁ ଦମନ କରିବା ଲାଗି ସାମରିକ ସରକାର କଠୋର ପଦକ୍ଷେପ ଗ୍ରହଣ କରୁଛନ୍ତି। ସୁରକ୍ଷା ବଳ ଗୁଳିମାଡ଼ରେ ଗୋଟିଏ ଦିନରେ ୯୩ ଜଣଙ୍କ ମୃତ୍ୟୁ ଘଟିବା ସର୍ବାଧିକ। ଏହା ପୂର୍ବରୁ ମାର୍ଚ୍ଚ ୧୪ରେ ସୈନ୍ୟଙ୍କ ଗୁଳିରେ ୭୪ରୁ ୯୦ ଜଣ ନିହତ ହୋଇଥିଲେ।  
ଶନିବାର ମ୍ୟାନ୍ମାର ପାଇଁ ଥିଲା ସବୁଠୁ ରକ୍ତରଞ୍ଜିତ ଦିନ। ଆନ୍ଦୋଳନକାରୀଙ୍କୁ ଗୁଳି କରାଯାଇପାରେ ବୋଲି ସାମରିକ ଶାସକଙ୍କ ଚେତାବନୀ ସତ୍ତ୍ୱେ ଏହାକୁ ଭ୍ରୂକ୍ଷେପ ନ କରି ୟାଙ୍ଗୁନ୍, ମାଣ୍ଡାଲେ ଓ ଅନ୍ୟାନ୍ୟ ସହରରେ ହଜାର ହଜାର ବିକ୍ଷୋଭକାରୀ ଆନ୍ଦୋଳନରେ ସାମିଲ ହୋଇଥିଲେ। ସେମାନଙ୍କୁ ଘଉଡ଼ାଇବାକୁ ଯାଇ ସୁରକ୍ଷା ବଳ ଗୁଳି ଚଳାଇଥିଲା। ସର୍ବବୃହତ ସହର ୟାଙ୍ଗୁନ୍ରେ ୨୪ ଜଣଙ୍କ ମୃତ୍ୟୁ ହୋଇଥିବାବେଳେ ମାଣ୍ଡାଲେରେ ୨୯ ଜଣ ପ୍ରାଣ ହରାଇଛନ୍ତି। ଶନିବାରର ମୃତକଙ୍କୁ ମିଶାଇ ସୁରକ୍ଷା ବାହିନୀ ଗୁଳିମାଡ଼ରେ ବର୍ତ୍ତମାନ ସୁଦ୍ଧା ୪୩୦ରୁ ଊର୍ଦ୍ଧ୍ୱ ଲୋକଙ୍କ ଜୀବନ ଗଲାଣି। ଅନେକ ଗୁରୁତର ଆହତ ହୋଇ ଚିକିତ୍ସିତ ହେଉଛନ୍ତି। ଶନିବାର ହିଂସା ସତ୍ତ୍ୱେ ସୈନ୍ୟବାହିନୀ ଲୋକଙ୍କ ସୁରକ୍ଷା କରିବା ସହ ଗଣତନ୍ତ୍ର ପାଇଁ ପ୍ରୟାସ କରିବ ବୋଲି ସାମରିକ ସରକାର ମୁଖ୍ୟ ବରିଷ୍ଠ ଜେନେରାଲ ମିନ୍ ଅଙ୍ଗ୍ ଲାଇଙ୍ଗ୍ ଦୋହରାଇଛନ୍ତି। ଗଣତନ୍ତ୍ରର ସୁରକ୍ଷା ପାଇଁ ସାରା ଦେଶ ସହ ସୈନ୍ୟବାହିନୀ ଏକାଠି କାର୍ଯ୍ୟ କରିବାକୁ ଚାହେଁ ବୋଲି ସେ କହିଛନ୍ତି।